Papersnake/gushiwen huggingface dataset:
酬陶子祥
刘孚京（清代）

尘海劳劳尽化城，藏舟移壑误长生。东方避世初非隐，柳下卑官不碍清。

敢以出山忘远志，悔因千禄贸时名。而今未老思回首，愧尔宾筵颂瑟声。
铨闱董试上巳二绝 其一
洪咨夔（宋代）

天气年年只么新，官忙不似旧闲身。油车画舫西湖闹，可惜埋头典却春。
蕲州上官节推同到浮光
戴复古（宋代）

马蹄相逐到浮光，客里相宽对举觞。
夜暖试铺新枕簟，晓寒仍索旧衣裳。
樱桃着雨便成腐，柳絮随风如许狂。
连岁经行淮上路，忧时嬴得鬓毛苍。
江阴浮远堂
戴复古（宋代）

横冈下瞰大江流，浮远堂前万里愁。
最苦无山遮望眼，淮南极目尽神州。
好事近（硕人生日）
程大昌（宋代）

绿鬓又红颜，谁道年周甲子。两婿□□蓝绶，那一儿何虑。

只今卜筑水晶宫，归安好名义。金紫珈笄偕老，备长生福贵。
避难雪窦之西坑游西麓庵
陈著（宋代）

山閒筑屋古西坡，小小规模净似磨。
两壁鼓钟来雪窦，四围松似护云窝。
轩窗有趣高僧远，门户无遮俗客多。
我寄前林时一到，未知风月意云何。
送太守傅尚书易镇当涂二十韵
徐玑（宋代）

帝业江淮表，丕承七十年。太平南北共，内禅子孙传。

弓矢深櫜橐，桑麻郁垄阡。江河春混混，雨露夜涓涓。

治久情多纵，才卑气或偏。穹苍宜予弼，渊默正思贤。

四世忠勋积，三朝节概全。威仪新禹服，光彩旧星躔。

本以文为治，尤知政有权。粟红初穰穰，榆散亦翩翩。

国似传东鲁，名能躐颍川。殊恩方锡马，盛美又临轩。

易镇旌旗远，趋朝剑履便。想知环去旆，咸似渴思泉。

典诰黄麻出，衣冠紫禁联。安危看去就，扶掖赖精专。

江岸梅花小，山城桂影圆。歌思惟两地，动化及无边。

相复中兴旧，书重说命篇。元勋列青史，焜耀祖宗前。
太傅相公以梅圣俞寄和建茶诗垂示俾次前韵
苏颂（宋代）

近来不贵蜀吴茶，为有东溪早露芽。
二月制成输御府，经时犹未到人家。
太官供罢颁三吏，东合开时咏九华。
从此闽乡益珍尚，佳章奇品两相夸。
蚊
韩淲（宋代）

有时坐起到天明，剔尽残缸数尽更。冬煖号寒犹可事，生憎蚊脚鬓边声。
宁宗郊前朝献景灵宫二十四首
真宗（宋代）

旨酒惟兰，勺浆惟椒。
福流瓒斝，光烛琨瑶。
拜贶清宫，凝辉庆霄。
神其如在，徘徊招摇。
咏菊
丘浚（明代）

浅红淡白间深黄，簇簇新妆阵阵香。
无限枝头好颜色，可怜开不为重阳。
次韵傅丈见寄 其一
朱翌（宋代）

到处能行到处藏，饭馀挂钵解茶囊。不缘头上五分白，始与人间万事忘。

一介远劳询近日，十年如此住南荒。只今已是交游绝，不问比邻不择乡。
送邓正科还南安
罗钦顺（明代）

已是聪明不反前，那堪鼻孔更成渊。医门晚遇肱三折，官簿真收效十全。

入眼更怜风韵别，论交应觉世情偏。百年种德深深在，诸老留题有钜编。
初冬杂题
陆游（宋代）

风横云低雨脚斜，一枝柔橹暮咿哑。
昏昏醉卧知何处，推起船篷忽到家。
句
严大猷（宋代）

笏未到身难击泚，兵如入手易擒吴。
浣溪沙·脂粉塘空遍绿苔
纳兰性德（清代）

脂粉塘空遍绿苔，掠泥营垒燕相催。妒他飞去却飞回。
一骑近从梅里过，片帆遥自藕溪来。博山香烬未全灰。
侍宴赋得起坐弹鸣琴二首（一作杨希道诗）
杨师道（唐代）

北林鹊夜飞，南轩月初进。调弦发清徵，荡心祛褊吝。

变作离鸿声，还入思归引。长叹未终极，秋风飘素鬓。

丝传园客意，曲奏楚妃情。罕有知音者，空劳流水声。
题屏风墨梅二首
项安世（宋代）

天上和羹事，巢由不忍闻。
疏花将瘦影，閒卧一溪云。
双槠亭
朱景玄（唐代）

连檐对双树，冬翠夏无尘。未肯惭桃李，成阴不待春。
题吴綵鸾写韵图
张昱（元代）

小点红鸾欲下迟，远山浑似画来眉。如何一念人间事，上界仙曹便得知？
忆端子三首 其三
胡寅（宋代）

不见佳儿正一年，钟情难遣故依然。久知朝菌同年寿，终惜童乌早弃捐。

箧里诗书迷白日，堂中珠玉堕黄泉。汝翁去此知多少，安得忘怀未死前。
冬至日镇江道中
张弼（明代）

万户笙歌长至日，一蓬风雨远行人。买鱼沽酒俱收市，且自煎茶洗客尘。
省坐无赖阅杂册花草禽鸟凡十六色各成一绝漫题其后 其一 凌霄花
王世贞（明代）

枝牵蔓转叶纷纷，数朵蔫红学出群。盘石托根君莫笑，只言身自致青云。
暮春北栈道中杂兴 其二
方燕昭（清代）

客途十步九停车，雨后岚容分外加。风趁鹭鸾低掠水，露黏蝴蝶弱依花。

深林有寺云常锁，野渡无人日自斜。太息离乡今两月，青山送我到三巴。
鄞县西亭
王安石（宋代）

收功无路去无田，窃食穷城度两年。
更作世间儿女态，乱栽花竹养风烟。
依韵和酬留别
强至（宋代）

魏国山河气自雄，殊方客子一身穷。
灵文独富肝脾内，秀句连成咳唾中。
细数旧游如俯仰，俄惊新别又西东。
郡侯早晚论高行，懒就秋闱望至公。
浣溪沙 其七 集句
俞彦（明代）

二十余年别帝京。水流花谢两无情。

昔时亲友半凋零。

案有黄无尊有酒，醉闻花气睡闻莺。

焚香洗钵过余生。
【双调】殿前欢_畅幽哉，春
贯云石（元代）

畅幽哉，春风无处不楼台。一时怀抱俱无奈，总对天开。就渊明怀去来，怕鹤怨山禽怪，问甚功名在？酸斋是我，我是酸斋。
楚怀王，忠臣跳入汨罗江。《离骚》读罢空惆怅，日月同光。伤心来笑一场，笑你个三闾强，为甚不身心放？沧浪污你，你污沧浪。
觉来评，求名求利不多争。西风吹起山林兴，便了余生。白云边创草亭，便留下寻芳径，消日月存天性。功名戏我，我戏功名。
怕西风，晚来吹上广寒宫。玉台不放香奁梦，正要情浓。此时心造物同，听甚《霓裳》弄，酒后黄鹤送。山翁醉我，我醉山翁。
怕相逢，怕相逢歌罢酒樽空。醉怀来纵有阳台梦，云雨无踪。楼心月扇底风，情缘重，恨不似钗头凤。东阳瘦损，羞对青铜。
怕秋来，怕秋来秋绪感秋怀。扫空阶落叶西风外，独立苍苔。看黄花谩自开，人安在？还不彻相思债。朝云暮雨，都变了梦里阳台。
隔帘听，几番风送卖花声。夜来微雨天阶净，小院闲庭。轻寒翠袖生，穿芳径，十二阑干凭。杏花疏影，杨柳新晴。
数怀期，绿苔墙划损短金篦。裙刀儿刻得阑干碎，都为别离。西楼上雁过稀，无消息，空滴尽相思泪。山长水远，何日回怀？
夜啼乌，柳枝和月翠扶疏。绣鞋香染莓苔路，搔首踟蹰。灯残瘦影孤，花落流度度，春去佳期误。离鸾有恨，过雁无书。
懒云窝，阳台谁与送巫娥？蟾光一任来穿破，遁迹由他。蔽一天星斗多，分半榻蒲团坐，尽万里鹏程挫。向烟霞笑傲，任世事蹉跎。
离席合赋赠南剑教授盛复之之官 其八
范梈（元代）

碧草津头郡，虽偏是胜游。野人频识剑，稚子亦能舟。

稍定传衣怪，聊资宦秩周。南来说风物，有待细询求。
【双调】殿前欢_啼红，杏
倪瓒（元代）

啼红，杏花消息雨声中。十年一觉扬州梦，春水如空。
雁波寒写去踪，离愁重，南浦行云送。冰弦玉柱，弹怨东风。
荥阳马氏二子
储光羲（唐代）

圣君封太岳，十月建行旃。辇路开千里，寒云霁九天。

故人多侍从，二子留伊川。河兖冰初合，关城月屡圆。

暝过荥水上，闻说郑卿贤。材蔽行人右，名居东里先。

制岩开别业，桑柘亦依然。待至金园侧，相将居一廛。
庚子偕大岁和尚与傅司马等重登元魁塔文昌阁再赋十律 其三
李士淳（明代）

乾坤缺憾属何年，喜见中秋月镜圆。曲奏高山人定后，盟推词坫我居前。

风生塔阁看云起，时照斜阳载酒还。偶向层楼穷睇盼，江河景象半移迁。
三月游延平溪源
陈宓（宋代）

溪源数里近，半载始能之。
鸑鷟一峰耸，相参如有期。
昔人卓庵地，惜不谭伫尼。
我与五士游，正值暮春时。
修梁四三所，尽得庐阜奇。
清波映文石，珠玉光陆离。
贫者反不顾，留为贫窭资。
飞雪涌千石，宁为寒暑移。
触热褦襶子，岂知世有斯。
题名峻壁间，用惬异日思。
又和前韵十首
廖行之（宋代）

结实收功鼎鼐调，不论江路与山椒。
可怜杨柳空牵妩，飞尽狂绵只绿条。
次韵和吴长文舍人即事见寄
梅尧臣（宋代）

莫问春风有後先，但逢佳处去扬鞭。
桃花桐远迷应久，杏树坛扬迹自传。
放与晓寒能几许，即看芳意不多偏。
古来闲气争强弱，谩费黄金抛楚权。
有感十首
吴芾（宋代）

漠漠黄云塞草低，南人空说翠舆归。
孤臣泪尽仍尝胆，白首江湖雁北飞。
无逸殿直舍和少师相公韵 其二
严嵩（明代）

灯烛通宵晃禁庐，雾窗云阁近宸居。瑞烟入座香浮苑，寒影窥帘月到除。

缑岭乍闻丹凤吹，谷城先访赤松书。归来未向人间说，天语亲承燕对馀。
又登碧云亭感怀三十首
吴芾（宋代）

晚上危亭望彼苍，时时飞电迸流光。
嗟人生世须臾里，未必能如电久长。
伐桑
梅尧臣（宋代）

二月起蚕事，伐桑人阻饥。
已伤持斧缺，不作负薪非。
聊给终朝食，宁虞卒岁衣。
月光无隔碍，直照破荆扉。
陆主事紫微庵先陇所在
吴与弼（明代）

一庵遥托紫微坡，马鬣巍巍事若何。惆怅孝思维则处，始终名教为君歌。
老态自遣
陆游（宋代）

似见不见目愈衰，欲堕不堕齿更危。
谁令汝年八九十，常欲强健宁非痴！目昏大字亦可读，齿摇犹能决濡肉。
若知用短百无忧，此理正如夔一足。
蒙胧臲卼俱有味，笑侮莫听傍人喙。
但令孙曾能力耕，一饱不妨还美睡。
冬夜题旅馆
钱起（唐代）

退飞忆林薮，乐业羡黎庶。四海尽穷途，一枝无宿处。

严冬北风尽，中夜哀鸿去。孤烛思何深，寒窗坐难曙。

劳歌待明发，惆怅盈百虑。
隋堤词
方壶居士（唐代）

尝忆江都大业秋，曾随銮跸戏龙舟。

伤心一觉兴亡梦，堤柳无情识世愁。
李泰发雪中见过有绝句次日会叔问舍和酬三首 其三
程俱（宋代）

二公才业尽台莱，并辔天衢昔屡陪。自笑摧颓无复理，寸心衰谢等寒灰。
酬林明仲寄书并长篇
王十朋（宋代）

江头一别九十日，路隔烟波望欲迷。风送雁群来雁荡，书从梅屿到梅溪。

羡君笔力能豪健，赠我诗篇过品题。谢客江山富观览，城南何日手重携。
潜鹤鼓
马之纯（宋代）

板木为腔冒以皮，其中宁有鹤来栖。
如何音响闻西洛，未必源流自会稽。
既被兵人都击破，却云禽鸟不鸣嘶。
分明伪妄无人辨，可笑诸人识见迷。
卖花声　诸公过赏芙蓉即席劝饮
王慎中（明代）

美酒斗十千。更对花前。芳樽肯放手中閒。起舞酬花花不语，似解人怜。

不醉莫言还。请看枝閒。已飘一片减婵娟。花落明年犹自好，可惜朱颜。
水硙
文同（宋代）

激水为硙嘉陵民，构高穴深良苦辛。
十里之间凡共此，麦入面出无虚人。
彼甿居险所产薄，世世食此江之滨。
朝廷遗使兴水利，嗟尔平轮与侧轮。
答顾恒斋见寄原韵
查冬荣（清代）

摊饭浇书且唱酬，看山终日爱登楼。忏除尘事常参偈，萧黯春情早倦游。

知己深时无浅语，依人难处倍多愁。江湖载酒浑间事，漫羡乌纱傲白鸥。
冬日宴于庶子宅各赋一字得归
许敬宗（唐代）

倦游嗟落拓，短翮慕追飞。周醪忽同醉，牙弦乃共挥。

油云澹寒色，落景霭霜霏。累日方投分，兹夕谅无归。
次韵张闳道西池小集
汪藻（宋代）

眼中烟水复云林，地胜身闲得细寻。沙暖凫鸥浑得意，日长桃李自成阴。

风光欲尽今馀几，杯酒相逢莫厌深。报答春江无好语，浪陪诸彦恣窥临。
途次淮口
吴融（唐代）

寒流万派碧，南渡见烟光。人向隋宫近，山盘楚塞长。

有村皆绿暗，无径不红芳。已带伤春病，如何更异乡。
游清潭吕资益蟠谷绝·谷庵
刘过（宋代）

穹庐架屋石崚嶒，香火西风只一僧。
日晚课经犹未了，闭门先点佛前灯。
都中留随州李判官
刘过（宋代）

幸自东南好，西归未可忙。茶添橄榄味，酒借蛤蜊香。

绝品宜春醉，新烹趁日长。倒囊烦厚载，归遣北人尝。
自舒州追送朱氏女弟憩独山馆宿木瘤僧舍明日
王安石（宋代）

晨霜践河梁，落日憩亭皋。
念彼千里行，恻恻我心劳。
揽辔上层冈，下临百仞濠。
寒流咽欲绝，鱼龟久已逃。
暮行苦邅回，细路隐蓬蒿。
惊麏出马前，鸟骇亡其曹。
投僧避夜雨，古檠昏无膏。
山木鸣四壁，疑身在波涛。
平明长安岭，飞雪忽满袍。
天低浮云深，更觉所向高。
脱叶
项安世（宋代）

绿阴时节叶急飞，投分青芜更不疑。
横被蛛丝禁得住，舞风一片独多时。
大雪
朱翌（宋代）

汉时长安雪一丈，少陵有诗不吾诳。
今年广陵雪一尺，忍寒长作缩龟状。
从来穷巷说多泥，自是泥深劳拄杖。
闭门不出动经旬，出门无路将可向。
故人乃遗咫尺书，远祝长须问无恙。
湿薪如桂米如珠，有突不黔旦逾望。
但携古鼎烧黄连，香穗流珠凝碧帐。
崷崒窗间石数峰，气凌太华嵩衡上。
黄杨冬青压余滋，碧幢羽盖排仙伏。
蒿庐赖有此清绝，兴来可用山阴访。
飞鸿似带燕山书，重冰怕结黄河浪。
玄冥得意愈自娇，岁律回春未全壮。
吾君曲轸天下寒，语到三军真挟纩。
自怜难备绝域使，规模但可山中相。
起来举手祝羲车，何日篦开眼障。
百法庵次载叔韵 其一
韩淲（宋代）

云落山根蔽远江，渐迷高树到幽窗。须臾细雨风收处，画出苍洲白鸟双。
观物 其一
洪咨夔（宋代）

饱饭茶瓯罢，闲观万物情。狗加狮立号，猫冒虎为名。

故沼慈姑王，新畦腐婢荣。蝉从何许变，忽送出林声。
题陈正献公六梅亭
文天祥（宋代）

相府亭前梅六株，四围香影护琴书。
月华犹带玉堂色，风味曾分金鼎馀。
五柳门前空寂寞，三槐堂上竟萧疏。
惟渠不变凌霜操，千古风标只自如。
冬日都中杂咏 其四
张晋（清代）

羁心念乡国，昨日家书至。仓卒视封缄，上有平安字。

书中何所言？读罢长歔欷。缕缕述饥寒，此亦意中事。

年来叹飘泊，偪仄情难舒。修名苦不立，回首惭妻拿。

心怀千岁忧，身无一日好。何不随仙人，山中拾瑶草。
谪居三适三首 其一 旦起理发
苏轼（宋代）

安眠海自运，浩浩朝黄宫。日出露未晞，郁郁濛霜松。

老栉从我久，齿疏含清风。一洗耳目明，习习万窍通。

少年苦嗜睡，朝谒常匆匆。爬搔未云足，已困冠巾重。

何异服辕马，沙尘满风騣。雕鞍响珂月，实与杻械同。

解放不可期，枯柳岂易逢。谁能书此乐，献与腰金翁。
再用韵三首
裘万顷（宋代）

无心对客煨黄独，有意看云傍白间。
终日区区弄文墨，笑他齐已与高闲。
谈君思永新复惠山唐张祜题诗处并勒诗于石诗以美之
秦禾（明代）

曲径扪萝上，谁嫌步屧迟。空山犹太古，小洞立多时。

旧竹青仍在，新莎绿更滋。谈公老好事，镌石记唐诗。
于尉灯夜招饮酒酣援笔成诗继韵
舒邦佐（宋代）

低唱虽无金步莲，公来处处已闻弦。
满街灯火作元夕，此段风光胜去年。
纸上飞云惊落笔，盘中走弹喜诗圆。
便宜归侍傅柑宴，满泛钱塘药玉船。
偈颂一百一十七首
释绍昙（宋代）

簸弄乾坤，灵蛇在掌。
露刃含霜，阿谁近傍。
歼厥渠魁未得时，蛰阿护匣牢收抗。
还他道地，剑州与太阿无两样。
携来剪月亭前，共聚五湖禅流，
拭目纵观，连声称赏。
春夏两相期·听深深
蒋捷（宋代）

听深深、谢家庭馆。东风对语双燕。似说朝来，天上婺星光现。金裁花诰紫泥香，绣里藤舆红茵软。散蜡宫辉，行鳞厨品，至今人羡。

西湖万柳如线。料月仙当此，小停飙辇。付与长年，教见海心波浅。萦云玉佩五侯门，洗雪华桐三春苑。慢拍调莺，急鼓催鸾，翠阴生院。
春夜宿海雪寺
良琦（元代）

喧静同一致，大隐即山居。乃知道者流，所止恒晏如。

煌煌旧吴会，郁郁高人庐。山阁花雾暝，池馆绿阴初。

复此良夜月，禅影流碧疏。素友惬清会，境寂钟磬馀。

离坐忘言笑，超然悟玄虚。不卧如有愧，尘路何驰驱。
代菊对
杜范（宋代）

未有渊明先有我，何人唤我作渊明。
东篱宛在南山下，谁向秋风管落英。
怀仙寄上清何尊师 其二
王称（宋代）

云母屏风月影孤，碧云琪树两三株。道童惯识钧天舞，偷向阶前教鹤雏。
渑池县丞王侯驱虎歌
王祎（明代）

渑池之境最多虎，道路行人共愁苦。狂风吼怒振尘沙，落日惊魂惨烟雨。

王侯承诏来作丞，民有创痍手摩抚。下车走谒城隍神，亲写文移对神语。

为言幽显虽有分，我与尔神均守土。猛虎今兹实害人，责不在予还在汝。

早遣恶类离境中，尔神无愧为民主。精诚一念既感孚，阴逐潜驱固其所。

驿使邮夫中夜驰，耕农贾客凌晨聚。前时出户即畏涂，今日连村皆按堵。

童谣籍籍相谓言，孰使吾人乐居处。我侯之德与神通，故令孽沴成销沮。

岂不见古来循吏美迹多，虎有渡江及渡河。渑池之事同不磨，王侯王侯奈尔何。
春日金台怀钟黄山
李一夔（明代）

青衫两载染京尘，怀抱迂疏敢对人。飞雁南天来札少，流莺乔木感怀新。

勋名芳远君青史，富贵缘轻我白云。薄拟一樽谈肺腑，百年颠倒是何辰。
雪
徐元杰（宋代）

瓦声初听响疏疏，顷刻庭除百斛珠。
寒雀不知来啄米，群鸡粥粥亦相呼。
癸巳三日寄茅洞𪩍山 其一
申光汉（明代）

去年三月初三日，燕已归巢花已开。人事天时多异态，别情春思重相催。

前村后谷应无恙，旧约同游底不来。茅洞风流还可继，善山虽去𪩍山回。
与江朝宗丁彦功饮酒梅花下二首 其一
吴芾（宋代）

挈榼西园去，花光照月华。共看花上月，肯负月中花。

酒与花俱白，人如月不瑕。且陪月花醉，何用苦思家。
集古 登楼
李俊民（金朝）

东池送客醉年华，独倚危楼四望赊。

日暮鸟啼人散尽，轻风细雨落残花。
明月湖
宋祁（宋代）

湖色淡无际，月华相与闲。
临波双璧映，照浦一珠还。
宿火灯洲外，横烟桑柘间。
不妨清思剧，举国尽溪山。
颂古一百二十一首 其八
释宗杲（宋代）

见得分明识得亲，举来犹自涉涂程。直饶不犯毫芒者，也是拈䭔舐指人。
陈子昂无端帖赞
岳珂（宋代）

麟台正字垂拱臣，手持鸿笔扶金轮。
喔咿自拟教牝晨，尚欲圭金全其身。
笔精墨妙虽有神，千载乃作无端人。
以人废言古所闻，尚可展卷书吾绅。
洞庭十二偈 其十
释怀深（宋代）

黄昏戌，有口何妨长挂壁。半帘秋色卷西风，一点青灯照茆室。
夏日游云洞纪胜 其一
郑琮（清代）

荒幻仙人迹，沧桑不记年。霞窝藏古篆，月峡束寒泉。

踞壑松根老，盘空鸟道偏。坐听山籁发，清响近龙天。
赠别
李昌符（唐代）

又将书剑出孤舟，尽日停桡结远愁。

莫道江波话离别，江波一去不回流。
乌夜啼（夜泊阳子江）
刘学箕（宋代）

长亭急管生愁。楚天秋。落日寒鸦飞尽、水悠悠。

红蓼岸。白苹散。浴轻鸥。人在碧云深处、倚高楼。
夏日书怀
翁森（宋代）

孤坐衲蒙头，岩扉花竹幽。
山明云罢雨，天迥月悬秋。
煮茗猿分饮，藏蔬鼠或偷。
道人方睡去，梦入五台游。
卖子谣
李銮宣（清代）

百钱卖一儿，千钱卖一女。小者五六岁，大者三尺许。

十十五五沿堤来，彳彳亍亍黄尘霾。老姆谓儿女，卖汝实痛汝。

怀中一块肉，弃作路旁土。老父谓儿女，卖汝乃爱汝。

朱门酒肉臭，但去无所苦。痴儿痴女不知离别难，从人略卖衣禅单。

衣单单，心悒悒。儿长为奴女为妾，灶前灶后背人泣。
次韵刘解元
韩淲（宋代）

天寒岁晚山黄落，只拟西湖可探梅。霜重雪深浑不管，一枝青浅为谁开。
题信丰县城门六首·民信
罗椅（宋代）

南山天马来，南城下盘踞。
前撞古寺钟，后捶谯楼鼓。
我来俯崔巍，山灵相呼舞。
年丰慢物熙，细听阊阎语。
犬
梅尧臣（宋代）

常随轻骑猎，不独朱门守。
鹰前任指踪，雪下还狂走。
人思上蔡迟，书寄华亭後。
莫将呼作龙，粱肉才经口。
明日自和
陆游（宋代）

二顷元知未易求，不如马磨学文休。
正令未死有几日，那得残年丛百忧。
霜野挟弓朝射雁，烟陂吹笛暮呼牛。
兴来醉倒寻常事，莫信儿童笑白头。
与姚氏三妹谈吴门名胜口号纪游 其三
周桂清（清代）

清钟夜半寒山寺，不到枫桥估客船。安得檀施金布地，精蓝重睹大康年。
二月中休日黄帅领客登望海亭有诗因次其韵
王炎（宋代）

翚飞栋宇压危峰，面面风光入座中。
湖汐近通天阙下，蓬瀛疑在海门东。
巡行谁说秦皇事，疏凿今余夏后功。
空阔无边惟此地，君侯心与境相同。
和茅山高拾遗忆山中杂题五首。胡山
储嗣宗（唐代）

犬入五云音信绝，凤楼凝碧悄无声。

焚香古洞步虚夜，露湿松花空月明。
赠任公 其二
夏曾佑（清代）

衣食困庸才，遂老关山路。对人诩流略，清夜知其误。

沧海正横流，箜篌唱无渡。所望我佳人，崛起匡天步。

长啸览太空，国土恒沙布。而子都不游，乃独游此土。

此土亿万年，又与此时遇。嗟哉天所戮，那得知其故。

为子发图书，治乱纷如雾。一治一乱间，铁血为其具。

譬如一滴水，微虫逞威怒。既生微虫间，此怒讵可措。

落月满征衣，烟帆从此去。雪耻酬百王，无为疾所怖。
奉答顾言见寄新句二首 其一
吕南公（宋代）

早年辛苦待飞翻，翅折无因达九关。更使襟灵憎市井，足知缘分在云山。

谁怜古学长无用，自幸馀生且就閒。多谢鹿鸣筵上友，解传诗句慰衰颜。
寄左偃
李中（五代）

每病风骚路，荒凉人莫游。惟君还似我，成癖未能休。

舍寐缘孤月，忘形为九秋。垂名如不朽，那恨雪生头。
四禽言
梁栋（宋代）

提葫芦，年来酒贱频频沽。
众人皆醉我亦醉，哀哉谁问醒三闾。
提葫芦。
送陈守
郭印（宋代）

惟昔号能吏，在公勤严明。
挟兹来共理，教化日流行。
堂堂陈汉州，所至树风声。
四美出天性，早擅循良名。
平心衡称物，敏手刀发硎。
奸黠胆欲破，隐伏无遁形。
千里归镇静，人神各安宁。
爱物及鱼鸟，游泳全其生。
舆言诵嘉政，不待三年成。
房湖天下绝，好景无阴晴。
退食来徜徉，风月搅诗情。
修竹如君直，流水如君清。
岂无宴赏心，对此乐事并。
国步正艰险，天骄尚纵横。
惜哉廊庙器，乃尔屈专城。
瓜期忽忽来，岁月令人惊。
车辙不容卧，去意一何轻。
金陵一水通，当宁思豪英。
况最郡守课，由来入公卿。
君才森武库，可当十万兵。
行矣佐中兴，力扶天柱倾。
大云岩
张栻（宋代）

平地直突兀，颓然若负龟。
初疑斤斧凿，安得此巧奇。
乃知化工巧，精意运神机。
岩深翠长滴，冲冲阅四时。
山居三首 其一
释守卓（宋代）

僧家毕竟居山好，石室茆茨养病身。开眼不知明属日，回头只见影随人。

密通蛇虎为真友，笑与禽鱼会本因。客间住山今几久，一番芳草一番春。
赠僧文可往黄州建东坡寺
楼钥（宋代）

一坡久矣郡城东，居士来游地望崇。
问舍求田烦作计，拈槌竖佛看谈空。
共分庞老沈江宝，要奉儋州秃鬓翁。
去作开山第一代，灯灯相续到无穷。
咏史 其二 龚胜
张养浩（元代）

解印归来老分甘，素衣不受一尘沾。忽惊有诏从天下，顿觉衰癃十倍添。
重送
贺铸（宋代）

夹岸雪初消，青青见麦苗。
传声汶阳客，已解木兰桡。
春水生张泽，春风动乐郊。
良游知不负，回首念无聊。
赠故人
冯时行（宋代）

一日如三秋，属君情所专。晨风吹初春，绕屋鹊声乾。

得非造物意，怜我徒侣单。放晴速君归，一笑不作难。

起携化龙竹，消散枯体酸。矫首东山云，行人为我言。

言君骑紫马，近在十里间。溪边古松堤，柳波梅飞残。

疾走落巾履，欢迎许平安。津津眉间黄，顾我一粲然。

颇云万貔虎，枕戈卧西关。元戎坐帷幄，花幕清昼闲。

井络天一涯，可以加饭餐。复出群公诗，字字冰雪寒。

穷探到冥窈，老语角险艰。一读重惊叹，再读醒昏顽。

嗟我平生心，文阵亡左旃。遽拭涓滴眼，窥此瀛海寰。

并驱吾岂敢，愧负百且千。尚能督租赋，用博酤酒钱。

日日与君醉，高歌易长叹。
次韵李元叔田邦镇唱酬之什
沈与求（宋代）

李侯少年真自喜，收名拟擅东南美。
大科异等不作难，堂堂奏赋明光里。
眼看斗粟饱侏儒，空肠殷雷归著书。
胸中未减食牛气，出手一掷当成卢。
只念聊问复何如，要辨蟫蠹资轩渠。
刺头文字亦琐碎，泽吻快意回樵枯。
过杜甫坟
韩维（宋代）

三尺孤坟墓，空留万古名。
风骚谁是主，天地太无情。
入夜月虚白，逢春草自生。
耒阳江色迥，吊罢恨难平。
九月十日同尤延之观净慈新殿
杨万里（宋代）

昨雨败重九，谓并败此行。
云师出小谲，垂晓偷放晴。
初愁落君後，我反先出城。
伫立已小倦，喜闻马来声。
南山有新观，大殿初落成。
入门山脊动，仰目天心横。
柱起龙活立，檐飞鹏怒升。
影入西湖中，失尽千峰棱。
天竺拉灵隐，骏奔总来庭。
老禅定何巧，幻此壮玉京。
书生茅三间，饥眠方曲肱。
次韵王信州游栖云
邓肃（宋代）

胜游出林杪，参天仅一分。
从君如附骥，顾我愿为云。
野色连空碧，幽香袭露薰。
耦耕当卜此，横笛夜相闻。
赠李磐庵文授
释宝昙（宋代）

莫年东观有全书，天畀斯文合定居。
镜定一茎无白发，门前十定有黄淤。
文章入手无馀蕴，人物於今固自如。
安得把茅邻近住，打门时复问潜虚。
赠李翼
韩翃（唐代）

王孙别舍拥朱轮，不羡空名乐此身。

门外碧潭春洗马，楼前红烛夜迎人。
送孙龙谷
姚勉（宋代）

煌煌南方老人星，天边飞来地上行。
秀眉方瞳琐骨耸，升降步上如风轻。
生平见说勇为义，十指团栾一和气。
只今福寿天所报，眼底曾孙家四世。
瑞祥融作合干松，岂惟义聚蒙天封。
义人合得松样寿，孙枝蓊勃环老龙。
先生教人忠与孝，家法可为民则傚。
道中有福理自然，必收诗书仁义效。
子孙森列皆有文，次公长公为弟昆。
曾孙早娶见玄孙，蒲轮迎召登金门。
赞冯受辅
林时济（明代）

久戍谁能措一辞，多君笺奏便旋师。石龙尘散机才息，铜柱风狂事早知。

鬼国冒烟空障雾，圣朝弃癣不旌旗。防微杜渐安边策，若个忠肝可勒碑。
得告后用范以载侍御卢沟壁间韵
鲁铎（明代）

病思无端鬓有华，乞身刚喜得还家。缘深云梦泽中水，心醉武陵溪上霞。

谙道岂真须老骥，入林聊复羡归鸦。东冈旧业堪衣食，种稻条桑更艺麻。
湖南参议宋与道奉祠归崇安里中赋此以别
张栻（宋代）

忆昔岁丙寅，束书从吾翁。驱车服岭南，弭节湟江东。

湟江地僻左，穷年少过从。邂逅倾盖友，一笑蛮烟空。

秋水泛孤艇，春郊支短筇。琴书适有馀，酬唱写不供。

岂惟吾曹欢，固足愉亲容。日月遽如许，于今再星终。

中间亦会面，别去复转蓬。归来洞庭野，乃此相迎逢。

回首叹风树，欲语悲填胸。爱君坚忍姿，凛凛霜后松。

徐公真有常，意味与曩同。而我学不进，长大加愚蠢。

幸蒙故人惠，苦语相磨砻。梅霖涨宿潦，行李何匆匆。

自云洞庭乐，远胜千户封。将儿更抱孙，綵衣映谖丛。

搜奇萃图刻，考古罗彝钟。知君颇挟此，讵信诗能穷。

同里有佳人，抱独环堵中。未妨閒暇日，更共讨论功。

它时有新得，为寄冥飞鸿。
荆州二首 其二
汤右曾（清代）

戎马壬申逮甲申，万家烟火几家存。人如刲豕屠羊惨，事异黄巾青犊论。

妖树祸生天北极，怪风寒卷郡南门。龙陂桥外坡陀血，谁洗忠臣九地魂？
晓行二首 其二
方一夔（宋代）

百折飘香路，千攒叠翠乡。断桥人蹬藓，低树女梯桑。

泊店风烟静，问途山水长。新归愁复去，伫立转苍茫。
百字令 婺源道中记所见
曹贞吉（清代）

湿云泼墨，尽连宵做弄，碎琼零玉。滩雪惊飞流不定，轧轧水车翻轴。

出鬼荒祠，女郎遗庙，撮听秋坟曲。乱鸦枯树，峰腰犹抹青绿。

莫是洪谷云林，匆匆渲染，健笔能医俗。一缕炊烟来木末，篱落人家堪宿。

乌桕红销，棕榈叶散，掩映千竿竹。数杯浊酒，敌他檐际风肃。
新晴偶出
林景熙（宋代）

琴床茶鼎澹相依，偶为寻僧出笔扉。
风动松枝山鹊语，雪消菜甲野虫飞。
看花春入桄榔杖，听瀑寒生薜荔衣，
古寺无人云漠漠，溪行唤得小船归。
长安卧病秋夜言怀
陈羽（唐代）

九重门锁禁城秋，月过南宫渐映楼。紫陌夜深槐露滴，

碧空云尽火星流。风清刻漏传三殿，甲第歌钟乐五侯。

楚客病来乡思苦，寂寥灯下不胜愁。
寄南浦谪官
郑谷（唐代）

多才翻得罪，天末抱穷忧。白首为迁客，青山绕万州。

醉欹梅障晓，歌厌竹枝秋。望阙怀乡泪，荆江水共流。
墨梅
张栻（宋代）

日暮横斜又一枝，水边记我独吟诗。
不妨更作江南雨，并写青青叶下垂。
再次韵 其八
成廷圭（元代）

洞庭山岚犹未消，炮车云起怕风潮。劝郎把舵莫放手，水恶须防第四桥。
晓凉
舒岳祥（宋代）

秋风万里清，客子最含情。
山路残星在，柴门野水鸣。
平田闻雁起，落月有人行。
破箧无书册，何须眼复明。
草寮书事
郑刚中（宋代）

争巢野鹊噪木杪，得友黄莺栖柳阴。都与老夫供一笑，笑他禽鸟亦劳心。
赋将军木
王执礼（宋代）

脱急曾闻匿异人，论功仅得号将军。
长身已逐云烟去，赖有孙枝记旧勋。
句
程敦厚（宋代）

春飞白玉花，秋吐黄金实。
句
绍兴朝士（宋代）

疾风劲草识忠臣。
雨二绝句 其二
朱松（宋代）

纤纤花入麦，漫漫雨黄梅。泥径无人度，风帘为燕开。
过武陵
何梦莲（清代）

江水平于掌，张帆借好风。天随两岸阔，舟出万山中。

远浦浮鸥白，疏林落照红。渔庄如可住，不复事青骢。
以纸衾寄叔飞代简
王洋（宋代）

我有江南素茧衣，中宵造化解潜移。
隆冬必可独不死，分向苕溪雪暗时。
题石室山王宁所居
秦系（唐代）

白云知所好，柏叶幸加餐。石镜妻将照，仙书我借看。
鸟来翻药碗，猿饮怕鱼竿。借问檐前树，何枝曾挂冠。
发齐安偶成 其一
瞿汝稷（明代）

匣我龙唇琴，勿复奏流徵。要眇谐宿襟，不入郢人耳。

念此中徘徊，抑按从下里。[口聊}嘈聚樵牧，众惬心自鄙。

回轸谢群听，拂弦返吾始。河鱼云际鹤，旷世尚知己。
挽陈县尉歌词
戴栩（宋代）

欲裁薤曲问耆贤，见说声华四十年。
六馆已推天下士，一官向羡吏中仙。
白砂旧事渔樵老，缥轴新铭蜡墨鲜。
便觅当今徐穉笔，榜知如玉在松阡。
玉人歌 黄无执纳二姬，词以调之
沈皞日（清代）

琐窗寂。看庭院花开，浅红深碧。流莺低度，梅子閒抛掷。

真珠帘、玉人相并，是今宵堪惜。正难分、桃叶桃根，一般春色。

潇洒西江客。听歌吹银灯，横陈锦瑟。两朵芙蓉，双引对瑶席。

舞衫欲试冰绡薄，尽是鲛人织。但裁须等样，莫轻刀尺。
圆通峰顶
仇远（元代）

结亭孤绝处，登眺不辞劳。
万木俯在下，一峰如此高。
山围湖面小，藤络树根牢。
挥手红尘表，天风欲跨鳌。
达磨赞
释心月（宋代）

面壁而坐，见成行货。
立雪求之，还同蹉过。
须知罪犯弥天大。
李泌庭黑石诗
隐者（唐代）

神真炼形年未足，化为我子功相续。

丞相瘗之刻玄玉，仙路何长死何促。
宫词
张公庠（宋代）

碧瓦鸳鸯势欲飞，禁门深静日迟迟。
玉箫吹遍新传谱，坐看黄鹂数换枝。
又次韵
王质（宋代）

眼前事事皆可书，秋叶满江烟满湖。霜风细织红锦幄，露菊洗出黄金肤。

山南山北蹑飞径，步步藤梢牵客裾。褰裳飞下蒹葭浦，纷纷鸥鸟来相娱。

渔火深明隔桥浦，炊烟出没临溪庐。溪山洗断鸳鸯梦，犀篦不忆钱塘苏。

百年日月走双毂，万古兴亡同一吁。角鹰肯恋绣鞲稳，野马不受金羁拘。

功名贵富两安用，乌有先生并子虚。不图操笔赋清庙，但思击壤赓康衢。

何时再踏故山麓，芭蕉长大桤栽粗。夜畴娟娟湿翻露，春林聒聒听提壶。

鱼肥不用去熊掌，酒浊正是胜醍醐。一区春雨熟瓜芋，半溪秋水繁菰蒲。

侯门亦复怜稚子，下状不敢劳长须。吾生一饱足已矣，岂复过意求膏腴。
守倅自开元观食起欲往紫极宫道过余之家园乃屈同游太守自以为能知地形余故议卜居之处也以诗谢焉
孔平仲（宋代）

东已窥丹井，西将造嘿轩。半途留使骑，枉道至家园。

败叶深埋砌，清阴密拥门。生涯为废宅，景物似荒村。

经始惭谋拙，临轩肯屈尊。竹间烦伫立，高谊见公存。
再题观鱼轩
韩琦（宋代）

重到观鱼面北轩，正当游泳晚凉天。未归陶令惭何甚，目识庄生乐亦然。

几认琴声泉漱玉，数惊钩影月沉弦。徐撑画舫樽前看，必信吾曹是水仙。
项服善知县和诗酬以三绝并简林致一教授 其二
王十朋（宋代）

牧养功成鲜败群，弦歌声里出诗文。只愁桃李春风近，卧辙无由驻令君。
闻河中王铎加都统
高骈（唐代）

炼汞烧铅四十年，至今犹在药炉前。
不知子晋缘何事，只学吹箫便得仙。
瑞鹤仙
方岳（宋代）

岳敢拜手而言曰：月穷回纪，星回回天，盖三百有六旬有六日回是焉极、而岁功成矣。惟天之运，循环无穷，一气推移，不可限量，其殆极而无极欤。分岁而颂椒，守岁而爆竹，人知其为岁之极耳。洪钧转而万象春，瑶历新而三阳泰，不知自吾极而始也。始而又极，极而又始，元功宁有穷已哉。天之生申回此时，意或然也。岳既不能测识，而又旧为场屋士，不能歌词，辄以时文体，按谱而腔之，以致其意

一年寒尽也。问秦沙、梅放未也。幽寻者谁也。有何郎佳约，岁云除也。南枝暖也。正同云、商量雪也。喜东皇，一转洪钧，依旧春风中也。

香也。骚情酿就，书味熏成，这些情也。玉堂深也。莫道年华归也。是循环、三百六旬六日，生意无穷已也。但丁宁，留取微酸，调商鼎也。
同刘朔斋洲蒲涧谒菊坡祠
李昴英（宋代）

晓随丝辔饭僧坊，丞相祠堂一瓣香。
试问神仙蒲九节，何如名瓣菊孤芳。
高山仰止堪模楷，百世闻之尚激昂。
我辈此来深有意，岂专泉石癖膏肓。
吊和晴
史弥宁（宋代）

风林辊雪冷惊鸦，来吊孤山处士家。
只有寒泉欠秋菊，一杯聊复荐梅花。
和转庵与洪共之说诗谈禅之什
许及之（宋代）

铛坐听清话，鼎来宜笑哗。诗谈五字律，禅说一枝花。

未肯传衣钵，先须借齿牙。老婆心更切，黄檗正栽茶。
新安殷明府家乐方响
方干（唐代）

葛溪铁片梨园调，耳底丁东十六声。

彭泽主人怜妙乐，玉杯春暖许同倾。
和张燕公湘中九日登高
阴行先（唐代）

重阳初启节，无射正飞灰。
寂寞风蝉至，连翩霜雁来。
山棠红叶下，岸菊紫花开。
今日桓公座，多愧孟嘉才。
绮罗香二首 其二
项鸿祚（清代）

借病瞒愁，判闲作梦，单枕又惊春半。小揭珠帘，隐隐似闻微叹。

罗帕重、洒泪成鹃，锦笺长、寄书寻雁。莫因循、误了芳华，柔肠能得几回断。

题红前事谩省，空任香销粉蠹，舞衫歌扇。除却榴裙，瘦尽楚腰谁见。

防夜约、拜月推寒，厌晨妆、蹋青嫌远。最无情、最是飞花，晓风吹不转。
颂古一百则
释正觉（宋代）

不起一念须弥山，韶阳法施意非悭。
肯来两手相分付，拟去千非不可攀。
沧海阔，白云闲，莫将毫发著其间。
假鸡声韵难谩我，未肯模胡放过关。
苏幕遮 到莱州，复归宁海辞坟
马钰（金朝）

此回来，缘甚故。不谓营生，不为儿和女。不谓荣华夸五裤。思忆劬劳，特地辞坟墓。奠酒时，开地府。九祖生天，共结神仙侣。非是修行难救度。何必三牲，祭祀千千数。
杂言
王稚登（明代）

冻云寒树晓模糊，水上楼台似画图。
红袖谁家乘小艇，卷帘看雪过鸳湖。
感时
晁说之（宋代）

千里逋亡蒲柳身，泪痕长短送残春。
望惟书问平安到，乐在儿残读诵声。
桑海恩深变未得，龙蛇躁甚起何因。
即看廊庙申威令，为问勤王有几人。
题麟凤碑
米芾（宋代）

非篆非科璞已彫，形容振振与萧萧。曾因忠厚方周德，坐想吁谟览舜韶。

汉德已衰还应孽，鲁邦既弱不为妖。虚斋自是惊人玩，不胜雄狐逐怒雕。
咏史十首 其八 息夫人
杨浣芬（清代）

失节心深愧，蛾眉锁日颦。本来倾国貌，寂寞也生春。
送美周兄李季脩赵时乘周玉客黄虞六北上二首 其二
黎玉书（明代）

持橐金马门，岧峣望宫阙。宫莺赋上林，御柳河堤折。

连城不世赋，售出双明月。一朝拾紫还，意气凌霜雪。

长安五陵儿，罗绮纷如列。挟策上勋名，荣华等销歇。

丈夫肮脏心，期向鼎彝说。怀古吊荒台，哀歌寄激烈。

努力慰加餐，鱼书勿遽绝。
冯唐墓
吴怀珍（清代）

汉代名臣墓，风前立马看。残碑荒藓合，古木野云寒。

流滞年华促，明良际遇难。挥鞭行不得，回首望长安。
绝句六十四首
张伯端（宋代）

八月十五翫蟾辉，正是金精壮盛时。
若到一阳来起复，便堪进火莫延迟。
送僧默然
姚合（唐代）

出家侍母前，至孝自通禅。伏日江头别，秋风樯下眠。

鸟声猿更促，石色树相连。此路多如此，师行亦有缘。
闻杜宇
寇准（宋代）

曾为深冤无处雪，长年江上哭青春。
平林雨歇残阳后，愁杀天涯去国人。
马上口号呈建始李令
黄叔达（宋代）

驿亭新似眼波明，箐路开如掌样平。谁与长官歌美政，风摇松竹是欢声。
夜过弹子矶
窦光鼐（清代）

日下碧峰暮，山寒苍鹘鸮。江流催地转，石气与天高。

直想移灵鹫，何年断巨鳌。客帆不得泊，欹枕送惊涛。
虎丘示子虙昔与次中
林旦（宋代）

一望家山上虎丘，凄然魄动念同游。林峦不改如平日，蒲柳先衰又几秋。

敢学登临小东鲁，却因零落恨西州。鸰原寂寞归鸿断，未拂前题已泪流。
旅感
杜荀鹤（唐代）

白发根丛出，镊频愁不开。自怜空老去，谁信苦吟来。

客路东西阔，家山早晚回。翻思钓鱼处，一雨一层苔。
二马图
仇远（元代）

平生自比九方臯，牝牡骊黄骨相高。
寄语金台求骏者，精神元不在皮毛。
鬼车
欧阳修（宋代）

嘉祐六年秋，九月二十有八日，天愁无光月不出。

浮云蔽天众星没，举手向空如抹漆。天昏地黑有一物，不见其形，但闻其声。

其初切切凄凄，或高或低。乍似玉女调玉笙，众管参差而不齐。

既而咿咿呦呦，若轧若抽。又如百两江州车，回轮转轴声哑呕。

鸣机夜织锦江上，群雁惊起芦花洲。吾谓此何声，初莫穷端由。

老婢扑灯呼儿曹，云此怪鸟无匹俦。其名为鬼车，夜载百鬼凌空游。

其声虽小身甚大，翅如车轮排十头。凡鸟有一口，其鸣已啾啾。

此鸟十头有十口，口插一舌连一喉。一口出一声，千声百响更相酬。

昔时周公居东周，厌闻此鸟憎若雠。夜呼庭氏率其属，弯弧俾逐出九州。

射之三发不能中，天遣天狗从空投。自从狗啮一头落，断颈至今青血流。

尔来相距三千秋，昼藏夜出如鸺鹠。每逢阴黑天外过，乍见火光惊辄堕。

有时馀血下点污，所遭之家家必破。我闻此语惊且疑，反祝疾飞无我祸。

我思天地何茫茫，百物巨细理莫详。吉凶在人不在物，一蛇两头反为祥。

却呼老婢炷灯火，捲帘开户清华堂。须臾云散众星出，夜静皎月流清光。
送黄观澜尚书吴伯尚廉使之江西征讨 其二
成廷圭（元代）

江西寇盗本王民，正赖诸公为解纷。使者精忠悬白日，尚书高义抗浮云。

喜传天上旌旗出，肯使山中玉石焚。千古鲁连高世士，尚将谈笑却秦军。
颂古五首
释道行（宋代）

金不博金，水不洗水。
二祖脑后露腮，达磨当六无齿。
师题子岩
何麒（宋代）

旦为阳华游，轩豁谐素志。
那知此嵌岩，近在回翔地。
石如狻猊状，蹲伏呀可畏。
虽无嚬呻威，尚使百兽避。
漫郎嗜泉石，足迹靡不至。
是岩端见遗，定自求其备。
澹岩冠湘中，环玮传万耳，
此郎靳一言，亦以山无水。
骨多欠{上艹下月}血，草木咸枯悴。
其谁喜冥搜，韵语发天秘。
石门何晃荡，坐久三叹喟。
径欲挽银潢，淙淙满人意。
春兴 其一
王夫之（明代）

嬉春迟暮老廉夫，长卧归休旧酒徒。不分传家三传在，从来亡国一身孤。

玉钱月影窥双鬓，碧海云波认五湖。一尽龙钟供世笑，苍天还识老狂无。
吊讷相次仲宣韵 其二
杨公远（宋代）

官居鼎鼐只儒酸，雅淡襟期耐岁寒。拂袖乘箕天上去，斑斑青史后人看。
对酒忆诸子
刘敞（宋代）

此酒自足饮，胡为坐无欢。念我意中人，四顾用长叹。

平生交游意，而复聚会难。万古胶漆姿，各在天一端。

用兵轻文儒，诸子俱小官。物生系所逢，穷达何足言。

但恨适有酒，共醉乃无缘。
春日送七宝娣归宁
沈天孙（明代）

一曲骊歌泪暗垂，香车陌上过春荑。
关情最是蘼芜草，何必杨枝绾别离。
锦堂四咏 其一 春水满四泽
李俊民（金朝）

一番雨过绿生肥，正是桃花欲浪时。掠地风来吹不皱，细看面面尽玻璃。
聚星行
邓肃（宋代）

昴星下天扶汉德，长庚乃向开元谪。
光芒相照数百年，一尊不得闻风月。
何如今日出城闉，高堂共享无边春。
风流皆在烟霞表，不数当年荀与陈。
江湖我今方卷舌，君等上天环北极。
箕斗虚名不必多，要斥旄头作顽石。
入湘江二绝句
孔武仲（宋代）

清川曲岸进迟迟，采得菊花三两枝。
撚弄秋香斜日下，有怀江国去年时。
偈颂七十二首
释祖钦（宋代）

南山云起北山云，上界钟声下界闻。
遥望众僧行道处，天香桂子落纷纷。
句 其五十四
释惠崇（宋代）

落潮鸣下岸，飞雪暗中峰。
长铗歌
黎景义（明代）

铗文如凤兮，竹实何空。铗质如龙兮，云驭何穷。铗气如虹兮，天何以为宫。
老鹤叹
贺铸（宋代）

华表华表归来乎，出无车，食无鱼。
懿公之遇难再图，卑栖俛啄鱼群雏。
谁谓嵇氏子不孤，强颜市井交屠沽，
巨源密启亦已疏。呜呼，
卫侯既不可作，道林今也则无。
露鸣风舞何区区，夙夜供君耳目娱。
西山二子饥相似，南国三闾放不如。
端虑盘飧怀异味，并随焦尾付庖厨。
虞美人（清婉亭赏酴醿）
赵长卿（宋代）

江梅虽是孤芳早。争似酴醿好。凡红飞尽草萋迷。婀娜枝头才见、细腰肢。

玉容消得仙源惜。满架香堆白。檀心应共酒相宜。割舍花前猛饮、倒金卮。
中夏
王安国（宋代）

朝晡广厦坐攲斜，稍觉炎天气象加。紫玉箫攒湘竹笋，赤霜袍烂海榴花。

悠悠物外身无事，扰扰人閒智有涯。五鼎一瓢何必问，且凭诗句度年华。
再和公择舅氏杂言
黄庭坚（宋代）

外家有金玉，我躬之道术。
有衣食我家之德心，使我蝉蜕俗学之市，乌哺仁人之林。
养生事亲汔师古，炊玉爨桂能至今。
岁暮三十裘，食口三百指。
寒不缉江南之落毛，饥不拾狙公之橡子。
平生荆鸡化黄鹄，今日江鸥作樊雉。
人言无忌似牢之，挽入书林觑文字。
更蒙著鞭翰墨场，赠研水苍珪玉方。
蓬门系马晚色净，茅檐垂虹秋气凉。
湔拂垢面生寒光，汉隶书吕规其阳。
吕翁之治与天通，不但澄埿烧铅黄。
初疑蛮溪水中骨，不见鸲鹆目突兀。
但见受墨无声松花发，颇似龙尾琢紫烟。
不见罗縠纹粼粼，但见含墨不泄如寒渊。
往在海濒时，晨夕亲几杖。
恪居有官次，遣吏问无恙。
抚摩宝泓置道山，郁郁秀气似舅眉宇间。
其重可以回进躁之首，其温可以解横逆之颜。
乌虖端是万乘器，红丝潭石之际知才难。
和得全喜雪韵
王柏（宋代）

天道流行自有经，一冬常燠大无伦。
临期飞雪粗成冷，只隔明朝便是春。
窗外晓山高积玉，梦回夜月更铺银。
玄冥恰似轮台悔，改过虽新已悮人。
病中呈诸友
朱熹（宋代）

穷居值秋晦，抱疾独斋居。行稀草生径，一雨复旬馀。

交亲各所营，旷若音尘疏。始悟端居乐，复理北窗书。

读诵兴已阑，起坐方踌躇。绿树满空庭，策策凉飙初。

良时不复停，烦吝未云祛。还思对君子，日夕伫轩车。
送空上人
释蕴常（宋代）

过了梨花春亦归，小窗新绿正相宜。白头更作西州梦，细雨青灯话别离。
过南雄调木倅
陈元晋（宋代）

道远胡为至此哉，班行见说正须才。
多应诗兴清无奈，特为观梅故一来。
陈贤良隐居
曹庭栋（清代）

溯洄渺渺挹清风，遥在篁墩东更东。想得柴门烟霭里，白牛闲卧绿杨丛。
小重山 题东川
陈如纶（清代）

绿涨粼粼接碧空，可人鱼鸟境、著闲翁。蓬莱只在海山东，烟霞迥、杖履任从容。

无分学屠龙，有时移短棹、泛春风。归来篷底夕阳红，同酒伴、烂醉水云中。
罗教授不赴真叟观李花之约已而有诗次其韵
朱翌（宋代）

广文著书不窥园，刻杯以玉露以繁。
澹乎不蹑俗士驾，雅意要令吾道尊。
那知韩赋李有花，常以博士居四门。
老夫却欲来不速，但恨人静钟鸣昏。
明朝未必遽零落，往看花上春风喧。
更语宗文与宗武，诗成入耳宜不烦。
元统乙亥余录囚至沧州坐清风楼
萨都剌（元代）

晋代繁华地，如今有此楼。暮云连海溆，明月满沧州。

归鸟如云过，飞星拂瓦流。城南秋水尽，寂寞采莲舟。
和颜长官百咏·空门
朱继芳（宋代）

白莲有社一经过，会意由来不在多。
满目庐山青未了，闻钟归去意云何。
阻风，泊锺家村。离英州已三日，才行二十里
杨万里（宋代）

南游端为看山来，过眼勿勿首屡回。
不是阻风船不进，何缘看尽万崔嵬。
梅花落
袁表（明代）

妆楼夕掩扉，独坐望春归。
忽见梅花落，犹疑陇云飞。
因风点瑶瑟，乱月影罗帏。
欲折南枝寄，边庭驿使稀。
送竺源合侍者
释月涧（宋代）

佛道实幽远，未易可窥测。著眼朕非先，犹鬲恒沙国。

一切俱放朕，百不会不知。只在鼻笑头，元不鬲丝厘。

吾道今如何，秋风落叶多。满手握春风，吹醒冰霜柯。
有怀张掾师言
李彭（宋代）

户牖烟霞积，池塘蒲稗深。幽鸟如交友，招唤出疏林。

怀人隔湓如，终朝梁父吟。别鹄太古澹，徽弦写瑶琴。

谁能领斯妙，士贵相知心。僧弥非谢守，其谁能赏音。

深衷若为寄，长啸看遥岑。
招陈顾魂挽词
徐积（宋代）

鱼有所归，鸟有所栖。孤坟累累，子将何依。束子之装，裹子之粮。

促登汝航，往归汝乡。
御街行
佚名（宋代）

夜深无语楼空倚。
五歌。水鸟
陆龟蒙（唐代）

水鸟山禽虽异名，天工各与双翅翎。雏巢吞啄即一例，

游处高翅殊不停。则有觜铍爪戟劲立直视者，

击搏挽裂图膻腥。如此等色恣豪横，耸身往往凌青冥。

为人罗绊取材力，韦鞲彩绶悬金铃。三驱不以鸟捕鸟，

矢下先得闻诸经。超然可继义勇后，恰似有志行天刑。

鸥闲鹤散两自遂，意思不受人丁宁。今朝棹倚寒江汀，

舂鉏翡翠参。孤翘侧睨瞥灭没，未是即肯驯檐楹。

妇女衣襟便佞舌，始得金笼日提挈。精神卓荦背人飞，

冷抱蒹葭宿烟月。我与时情大乖剌，只是江禽有毛发。

殷勤谢汝莫相猜，归来长短同群活。
福州贾百户使广为带允祯家书事竣诗以送之
吴琏（明代）

三尺焦桐百里音，野棠春浅定春深。几秋睽别浑千载，两字平安抵万金。

乡思宦情劳远慰，荜门洼巷荷重临。怀庭更藉丁宁语，黄卓芳名古到今。
翠云道中观穫
谢薖（宋代）

代田谁为西汉议，耐旱幸有占城禾。挥镰正见八月穫，拾穗遥怜一老歌。

为言使君驱五马，北陌东阡饷耕者。汝曹力穑更当勤，慎勿惰游辜使君。
谢叠山遗琴诗为新安吴素江明经赋
陈权巽（清代）

运穷江左天源涸，六陵风雨日萧索。玉雁珠凫飞满天，孤琴破土久无著。

燕中流落转吴中，无人宝此三尺桐。吴君雅有古琴癖，摩挲拂拭生英风。

抹眵檐前细审视，署名隐见叠山氏。铭辞十六自成文，东山之桐西山梓。

快哉神物欣收藏，题诗徵事徒茫茫。清风亮节照白日，何劳秃管重低昂。

不如高置百壶酒，招邀壮士一濡首。酒酣耳热剑欲鸣，便取遗琴试挥手。

一弹再鼓悲风生，骈驰杂糅神魂惊。崖山怒涛忽千尺，何人恸哭西台声。

凄凄切切欲愁绝，绝似兰亭水呜咽。朱鸟归来陵谷变，万里游魂肝胆裂。

浮云柳絮随飞扬，徘徊顾慕哀以长。仿佛建阳东向日，悯忠寺里夜徬徨。

请君推手勿终曲，座上有人泪盈掬。烟沈月落冬青寒，杜鹃啼断春山绿。

玉带生，竹如意，灵物由来不终閟。松间石上遇知音，从此长留在天地。
盘谷八咏 其六 三峦夜月
刘璟（明代）

太虚荡无形，夜静境愈现。开窗对三峦，明月皎如练。

露华光灼烁，众绿郁葱茜。憩心暂徘徊，飞光疾流箭。

悠悠大瀛海，寂寂广寒殿。神仙邈已远，灵药不可见。

桂树秋风多，使我心眷眷。
答子
王曙（宋代）

疏家子叹挥金后，御寇妻悲遗粟回。
争似吾儿知止足，陶庐容膝早归来。
绿萼梅
朱翌（宋代）

不肯雷同自一家，青裾独立水之涯。
只应夜过许长史，全似当年萼绿华。
山居
周南（宋代）

燏火烧乌桕，敲冰煮石楠。
烈风冬日夜，短褐野人菴。
麦地宜秧冬，香栾记接柑。
山中无{贽贝换木}具，日影渐移南。
林间书意
陆游（宋代）

小山草木一窗秋，团扇江山万里愁。
不读狐书真僻学，未登鬼籙且闲游。
少随官牒嗟无策，晚脱朝衫喜自由。
半岭啸声惊阮籍，要知天下有高流。
小圃春日
林逋（宋代）

岸帻倚微风，柴篱春色中。
草长团粉蝶，林暖坠青虫。
载酒为谁子，移花独乃翁。
于陵偕隐事，清尚未相同。
奇石歌
张萱（明代）

园公磊磈痴且狂，老癖不减牛奇章。品花轩前白日静，孤云一片来何方。

铿然堕地不肯去，折柱撼轴谁禁当。呈身差可七尺许，取势便觉千丈强。

既非夜伏熊渠虎，亦非叱起初平羊。雄猊蹲足瘦犀卧，老凤铩翮乖龙僵。

劈斲凸凹运神斧，罗列洼穴攒蜂房。破阵将军未解甲，整襟壮士初登床。

廪君不敢投其策，秦皇那得鞭为梁。鬐鬣鳞甲欲飞动，魑魅罔两皆潜藏。

担舁不假五丁力，洗刷似有六凿攘。苌弘老碧防风骨，是耶非耶庭中央。

园公何以得此宝，再拜稽首犹循墙。可是孤臣中谗慝，出走恋主空徬徨。

泽畔行吟已骨立，怀沙未及沉沅湘。盲风怪雨任摧剥，铜觔铁脊何轩昂。

不须剖出忠孝印，谁能持作神仙粮。鹿豕来游伴山木，尔宾我主相徜徉。

摩挲可以觅佳句，酬对亦足传清觞。平泉子孙浪付嘱，履道里第徒誇张。

愿尔千秋常五色，补天何必遇娲皇。
湖上答赠方尔止
黎遂球（明代）

读书当世士，之子意深湛。大雅岂不作，和平存好音。

笔香闻桂性，诗骨见兰心。海上予兹去，弹琴重可寻。
送一灵上人出塞寻祖心禅师
陈子升（明代）

曹溪学者楚臣裔，贝叶莲花卷荃蕙。经行忽感远游章，飞锡将穷沙漠际。

极北霜多芳草无，弥天路断月明孤。萧寺何方来白马，秦关空见落黄榆。

十载飘零祖和尚，玉门投老非为将。化鹤难归华表前，牧羝更在天山上。

尔寻先觉岁方秋，鸿雁南宾尔北游。莲社称诗别庐岳，梅花赠远忆罗浮。

边沙往往销金铠，布衲一肩神百倍。到时好向故人言，知我愁心满沧海。
赵景贶以诗求东斋榜铭昨日闻都下寄酒来戏和
苏轼（宋代）

王孙天麒麟，眸子奥而澈。
囊空学愈富，屋陋人更杰。
我老书益放，笔落座争制。
欲求东斋铭，要饮西湖雪。
长瓶分未到，小砚干欲裂。
不似淳于髡，一石要烛灭。
晚入药谷
吴雯清（清代）

清鸾峰下步迟迟，为访幽居足已疲。
穿壑板桥惊欲坠，隔林茅屋望犹疑。
桃源旧径依津间，药孤楼傍石窥。
仅有残僧相对晚，寒潭清啸少人知。
游潭柘岫云寺即事杂咏得诗六首 其四
弘历（清代）

忆在天成寺，禅房有句留。山川原并美，岁月几迁流。

龙卧深潭底，鸟吟高树头。閒云知我意，到处分相投。
避地司空原言怀
李白（唐代）

南风昔不竞，豪圣思经伦。
刘琨与祖逖，起舞鸡鸣晨。
虽有匡济心，终为乐祸人。
我则异于是，潜光皖水滨。
卜筑司空原，北将天柱邻。
雪霁万里月，云开九江春。
俟乎太阶平，然后托微身。
倾家事金鼎，年貌可长新。
所愿得此道，终然保清真。
弄景奔日驭，攀星戏河津。
一随王乔去，长年玉天宾。
和陈传道秋日十咏之一秋雨
贺铸（宋代）

近砌掷鸣签，长檐悬素绠。
湿翅暝鸦归，高梧落寒井。
次韵高要令刘湜峡山寺见寄
苏轼（宋代）

新闻妙无多，旧学闲可束。
犹当隐季主，未遽逃梅福。
空肠吐馀思，静似蚕缀簇。
寸田结初果，秀若铜生绿。
荆棘扫诚尽，梨枣忧不熟。
高人宁铸金，下士乃服玉。
君看岭峤隘，我欲巾笥蓄。
曾攀罗浮顶，亦到朱明谷。
旋观真历块，归卧甘破屋。
故人老犹仕，世味薄如縠，偶従越女笑，不怕蛮江浴。
惊闻尺书到，喜有新诗辱。
应怜五管客，曾作八州督。
骨销谗口铄，胆破狱吏酷。
陇云不易寄，江月乃可掬。
遥千清远寺，不称空洞腹。
蹇驴步武碎，短瑟弦柱促。
仰看泉落珮，俯听石响毂。
千峰泻清驶，一往无回躅。
狂雷失晤语，过电不容目。
要知僧长饥，正坐山少肉。
人间无南北，蜗角空出缩。
仇池九十九，（仇池有九十九泉，予尝梦至，有诗。
嵩少三十六。
子由近买田阳翟，北望嵩山，甚近。
）天人同一梦，仙凡无两录。
陋邦真可老，生理亦粗足。
便回爇天焰，长作照海独。
（爇天焰见退之诗。
近黄鲁直寄诗云：莲花合里一寸烛，牝马海中烧百川。
鲁直盖近有得也。
）
挽湘潭赵知县二首
刘宰（宋代）

念昔先君子，穷阎接寓居。
几年莺出谷，千里雁傅书。
执友嗟谁在，孤生愧久疏。
临负两行泪，可但等乡闾。
颂十玄谈·心印
释印肃（宋代）

虽知体自虚空性，如理深渊融一镜。
万象森罗没处藏，摩尼离垢当清净。
题华山
邵雍（宋代）

域中有五岳，国家谨时祀。
华岳居其一，作镇雄西裔。
唐号金天王，今封顺圣帝。
吁咈哉若神，僭窃同天地。
龙津门径二首 其二
刘麟（明代）

终岁寻真未得真，归舟犹幸及残春。吾家玉女潭如玉，入谷通天自隔尘。
次韵道卿咏雪约遵欧阳文忠公令不得用鹤玉洁白等字
周紫芝（宋代）

鲁史书平尺，王春喜可占。弄寒初照砌，逐吹旋萦帘。

水远还迷初，山高遂失尖。欺梅时满树，妒舞或陵襜。

鹊冻痴如梦，儿娇喜欲拈。人应横短棹，谁且卧穷阎。

壮士知何畏，衰翁亦懒觇。打窗时蔌蔌，拂帽更纤纤。

兽炭寒仍在，驼裘晚自添。鹧鸪茶椀酽，鹦鹉酒杯甜。

岁事新愁破，诗章旧令严。遥思庾楼夜，万里一寒蟾。
暴雨
梅尧臣（宋代）

云薄风回雨点麤，日腥土气随吸呼。
蒸然袭汗犹挥珠，屋瓦裂响波生渠。
森森斗觉凉侵肤，毛根癝瘮粟匝躯。
已知燠寒变须臾，雷电不止投笑壶。
槐端漏影日向晡，马蹄莫惜行泥涂。
长安卧病
清江（唐代）

身世足堪悲，空房卧病时。卷帘花雨滴，扫石竹阴移。

已觉生如梦，堪嗟寿不知。未能通法性，讵可免支离。
庚午秋观进士入试
黄公度（宋代）

棘扉晓辟万袍趋，邹鲁虽微士所都。
三献有人怀楚璞，滥吹何事试齐竽。
要令庾语题虀臼，莫把元文覆酱瓿。
袖手傍观君勿怪，个中曾是老於菟。
残句寒食清明都过了
苏轼（宋代）

寒食清明都过了，石泉槐火一时新。
题延月轩 其四
胡奎（元代）

谁言今之人，不见古时月。古月照今人，千年同一辙。
药洲四首
刘克庄（宋代）

役民如犬马，国破作降俘。
往往湖中石，宣和艮岳无。
游楚谏议园宅呈留守宣徽留台端明
文彦博（宋代）

五里依仁宅，西邻数仞墙。主人为屏翰，园吏占风光。

地胜金瓯小，林深锦襻长。轻烟罩丛桂，幽鸟入脩篁。

藓色沿茶灶，松阴覆石床。一区诚可乐，三径莫令荒。

有木皆交荫，无花不并芳。相期挂冠后，同此事琴觞。
奉和经略庞龙图延州南城入咏·缘云轩
司马光（宋代）

逼汉敞岩，缘云结飞阁。
东山草树曛，致足登临乐。
鹧鸪天 其十一 上元词
佚名（宋代）

五日都无一日阴。往来车马闹如林。葆真行到烛初上，丰乐游归夜已深。

人未散，月将沈。更期明夜到而今。归来尚向灯前说，犹恨追游不称心。
谢王进士惠近作
袁说友（宋代）

秋入淮乡老，风连塞雁悲。
一书烦故书，七字更新奇。
我已归帆日，公方客馆时。
天涯每相遇，不敢爱于诗。
偈颂二十九首 其十
释清了（宋代）

家音历历，的要难通。绍了非功，忘其担荷。户上有动从断径，坐中无照胜燃灯。

既知活计现成，便合深沈消耗。
送滕玉霄张元朴管押地理书入都
方回（元代）

滕侯酒酣宇宙窄，长啸诗成鬼神泣。
谪仙后身今李白，一锦宫袍犹未得。
张侯乃翁官鼎轴，芸香家藏百万牍。
朝窗夜檠吟不足，政须天下书遍读。
四海万国天一家，东尽蟠木西流沙。
贡珍未贵贵图籍，卉服飓风穷捣涯。
玉堂众雋修国史，搜书北方遣名士。
若欲讲知南地理，亦合南州起才子。
所以滕侯暨张侯，联翩同作中原游。
夜静长虹贯明月，春风稳送江天舟。
张侯富贵素所有，相门会见鲁拜后。
滕侯遭遇夫岂偶，飘然掉臂奋空手。
金匮石室紬瑶编，大书特书笔如椽。
成就尧典禹贡篇，不数班固司马迁。
戏为吴语
李纲（宋代）

莫问侬家作底愁，细思今古事悠悠。只因读得数行字，便觉分为一世忧。

问舍求田须更以，济时泽物且能休。梁溪幸有閒泉石，正好归来作故侯。
懋南博士暂出回邑以盛藻见观谨依韵奉和二首 其一
葛胜仲（宋代）

五十之年岁又开，劾归不勇尚徘徊。家徒四壁谢金埒，第乏一区惭玉杯。

彊欲安心师达磨，懒谈真我类投灰。吾僚轻作经时别，犹喜民谣挽得回。
王德言枢密生日十首
曹勋（宋代）

笋舆轧轧塞沙黄，赪襜胡儿语隔窗。
且喜纵观临易水，未须枫落赋吴江。
磉石
释绍昙（宋代）

鎚凿工夫见十全，润时知雨玉余温。
看渠负载擎天柱，个个无非硬脚跟。
江城子 次洪如晦韵
黄机（宋代）

醉来玉树倚风前。举吟鞭。指青帘。乌帽低昂，摇兀似乘船。

傍路谁家妆束巧，斜映日，半窥帘。

寻欢端合趁芳年。对鹍弦。且陶然。纸上从渠，刘蹶与嬴颠。

漠漠绿阴春复夏，多少事，总悬天。
褚家林亭
皮日休（唐代）

广亭遥对旧娃宫，竹岛萝溪委曲通。茂苑楼台低槛外，

太湖鱼鸟彻池中。萧疏桂影移茶具，狼藉蘋花上钓筒。

争得共君来此住，便披鹤氅对清风。
偈三首
释洪英（宋代）

宝峰高士罕曾至，岩前雪压枯松倒。
岭前岭后野猿啼，一条古路清风扫。
登紫云阁
刘云鹄（明代）

奇岩削碧出高岑，梵刹天开万木森。落叶已封僧去路，栖鸦不动客来心。

波澜九曲当窗入，烟火千家即案临。共向慈云稽首罢，石台安坐听龙吟。
惊秋
韦庄（唐代）

不向烟波狎钓舟，强亲文墨事儒丘。

长安十二槐花陌，曾负秋风多少秋。
剡县次韵张兼夜月联句
陈著（宋代）

停棹即阶除，空明一锐如。
飞毫僵庶可，吐句走灵舒。
闹里自静好，公余相起居。
爱君情款密，裨我事迂疏。
念念民租少，言言郡计虚。
入林难即鹿，竭泽恐无鱼。
立政谙平实，行符审疾徐。
亟牛且鸡汁，服骥偶盐车。
斟酌黄汉瓒，流连翠织裾。
务滋桃李种，首事草茅锄。
愿却辛毗子，同商隽永书。
溪山万宝藏，穹壤一蘧庐。
吟吻馋供茗，官庖贵买蔬。
尘劳资洗濯，技痒互爬梳。
生活侵韩贾，襟期听耳余。
雪舟如兴尽，共此复谁欤。
春意渐深送客至山麓田舍来往道中复逢法上人
释正觉（宋代）

青桑柳暗山前路，麦脚含滋一锄雨。
阳林桃是旧家春，冷眼灵云合头语。
法镜寺
杜甫（唐代）

身危适他州，勉强终劳苦。神伤山行深，愁破崖寺古。

婵娟碧鲜净，萧摵寒箨聚。回回山根水，冉冉松上雨。

泄云蒙清晨，初日翳复吐。朱甍半光炯，户牖粲可数。

拄策忘前期，出萝已亭午。冥冥子规叫，微径不复取。
梁台六咏 其一 赤峰晴雪
史谨（明代）

峰头云散日初升，色露微霞云尚凝。回首谢安高卧处，石床萝磴玉层层。
赠郑征君家匡山首春与丞相赞皇公游止
温庭筠（唐代）

一抛兰棹逐燕鸿，曾向江湖识谢公。

每到朱门还怅望，故山多在画屏中。
题熊大使梦萱诗卷
谢晋（明代）

官舍思亲久，庭喧入梦频。长随花里蝶，绕遍砌前春。

开落虽成幻，栽培自感神。芳馨忽吹散，不觉一沾巾。
金竹峰
释文珦（宋代）

双桧高亭亭，遥见百里外。恍疑香烟幢，亦若羽葆盖。

秀色何其多，贞心固常在。化龙想非难，坐待风雨会。
逸民吟 其二
潘尼（魏晋）

我愿遁居，隐身岩穴。宠辱弗荣，谁能羁绁。
金山持心上人以造塔募缘入闽喜而有赠
徐熥（明代）

锡杖年来遍五湖，津梁随处度凡夫。宝沉汉水思庞蕴，金布祗园问给孤。

七级月中光舍利，诸天云里涌浮图。当时玉带今何所，犹自逢人说大苏。
扇车
曹勋（宋代）

良工巧制鲍鱼形，短架圆机扇比名。
十幅怀箱尘不到，一轮因刀羽犹轻。
辗回剧暑轩楹去，载得长风枕簟清。
失喜门边须茗客，隔篱悮作碾时声。
读金桧门总宪观剧绝句 其四
刘富槐（清代）

定风波与念家山，帝所钧天去不还。容易金仙辞汉阙，湘娥哀怨落人间。
秋怀四首 其一
吴稼竳（明代）

谁家凄切捣衣声，吹入空闺恨转生。永夜寒乌栖未定，清霜独鹤舞难成。

素丝沈水元无影，绿绮临风久不鸣。惟有旧时机上月，照人寂寞片心明。
连理枝 望梅
苏穆（清代）

不惜东风去，不惜金盘露。只惜残红，年年惯是，飘零无主。

纵常仪最解、说多情，也难留艳驻。

隐隐斜阳暮。犹被蛾眉妒。试问江梅，才含香蕊，倩谁调护。

怕元徽无处、画朱幡，又禁风禁雨。
白圭无玷
释守卓（宋代）

云生不翳空，日上难逃影。相逢一笑中，何须重反省。
再游平山堂
刘敞（宋代）

背城历历才十里，经岁悠悠能一来。可惜薄书捐白日，强从宾客宴平台。

暮云自与千山合，醉眼时令万宇开。老子谁怜兴不浅，黄花欲落更添杯。
西晖亭
王禹称（宋代）

孤亭叠嶂东，宛是古屏风。每到天将暮，浑疑日再中。

馀霞犹散绮，新月已张弓。一水漪涟媚，千岩木叶红。

玳筵何烜赫，火宅忽牢笼。隙晃归巢燕，檐拖截涧虹。

果迷丹橘熟，洞讶赤城通。似烧连松坞，如斑染竹丛。

近邀青琐客，来伴紫芝翁。望久情无倦，吟多兴未穷。

阳乌看黯黯，归马恨匆匆。会待长栖隐，青冥逐去鸿。
梅山
姜特立（宋代）

欲识梅山境，回环列万峰。
朱门依绿水，粉堵出青松。
出院有期呈同院二首 其二
葛胜仲（宋代）

旅怀牢落倦文玚，宪网拘挛出处妨。眼力半消嫌夜烛，腰围顿减怯秋霜。

到家会是扬三喜，取第谁同郭八郎。趣驾莫孤糕酒会，东篱菊蕊已金黄。
和余樗年试院即事呈诸公
耿南仲（宋代）

重门键钥阻山河，顾有良朋不厌过。唾落如珠倾巨斛，袂挥成幕散轻罗。

惭分处士吹竽俸，谩学东人掩鼻歌。笑语哄堂俄又夜，客愁还奈我曹何。
秋燕
曹庭栋（清代）

如客漂摇不自禁，落花故巷尚追寻。疏帘清晓差池影，细雨黄昏去住心。

舞遍空庭人寂寂，语残凉梦月沈沈。郁金堂上惊秋蚤，愁绝双栖伴独吟。
南亭
韩偓（唐代）

每日在南亭，南亭似僧院。人语静先闻，鸟啼深不见。

松瘦石静静，山光溪淀淀。堑蔓坠长茸，岛花垂小蒨.

行簪隐士冠，卧读先贤传。更有兴来时，取琴弹一遍。